《咏龟》
宋代·郭印

泥涂曳尾行，自适幽閒性。
不食本无营，畏人长缩颈。
缅思风雨秋，污池乱蛙黾。
尔亦水中族，胡为独沈静。
异质天所赋，巢莲千岁永。
见梦固不祥，多知慎所逞。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。